Kohtuasi C-201/11 P

Union des associations européennes de football (UEFA)

versus

Euroopa Komisjon

„Apellatsioonkaebus — Teleringhääling — Direktiiv 89/552/EMÜ — Artikkel 3a — Ühendkuningriigi meetmed seoses selle liikmesriigi ühiskonna jaoks väga tähtsate sündmustega — Euroopa meistrivõistlused jalgpallis — Otsus, millega need meetmed tunnistatakse liidu õigusega kooskõlas olevaks — Põhjendamine — EÜ artiklid 49 ja 86 — Omandiõigus”

Kokkuvõte – Euroopa Kohtu otsus (kolmas koda), 18. juuli 2013

Institutsioonide aktid – Põhjendamine – Kohustus – Ulatus – Otsus, mis on tehtud huvitatud isikule teadaolevas kontekstis, mis võimaldab tal mõista tema suhtes võetud meetme ulatust – Niisuguste meetmete komisjonipoolne kontroll, mille liikmesriigi pädevad ametiasutused on võtnud seoses selle liikmesriigi ühiskonna jaoks väga tähtsate sündmuste ülekandmisega teleringhäälinguorganisatsioonide poolt – Ringhäälinguorganisatsioonidele teadaolev kontekst – Kokkuvõtliku põhjenduse lubatavus

Väga tähtsate sündmuste määratlemine on üksnes liikmesriikide pädevuses ning neil on selles osas lai kaalutlusruum. Direktiivis 89/552 teleringhäälingutegevust käsitlevate liikmesriikide teatavate õigus- ja haldusnormide kooskõlastamise kohta on niisuguste sündmuste loendi ühtlustamise asemel lähtutud nimelt eeldusest, et liidus esinevad märkimisväärsed sotsiaalsed ja kultuurilised erinevused seoses sellega, kui tähtsaks üldsus sündmust peab. Kuna ühiskonna jaoks väga tähtsate sündmuste hindamiskriteeriumid on suhteliselt ebatäpsed, peab iga liikmesriik neid täpsustama ning hindama oma ühiskonna sotsiaalsete ja kultuuriliste eripärade alusel asjaomaste sündmuste huvipakkuvust laia üldsuse jaoks. (vt punktid 12, 13 ja 15)

Komisjoni pädevus kontrollida direktiivi 89/552 teleringhäälingutegevust käsitlevate liikmesriikide teatavate õigus- ja haldusnormide kooskõlastamise kohta artikli 3a alusel vastuvõetud meetmete seaduslikkust, millega määratletakse ühiskonna jaoks väga tähtsad sündmused, peab liikmesriikidel selle valdkonnas olevat laia kaalutlusruumi arvestades olema piiratud ilmsete kaalutlusvigade kindlakstegemisega, mida liikmeriigid võivad olla teinud väga tähtsate sündmuste määratlemisel. Mis puudutab täpsemalt küsimust, kas kõnealuse sündmuse määratlemine väga tähtsana on kooskõlas liidu õiguse üldpõhimõtetega nagu proportsionaalsuse ja diskrimineerimiskeelu põhimõtted, põhiõigustega, teenuste osutamise ja asutamisvabadusega ning vaba konkurentsi eeskirjadega, siis ei tohi jätta tähelepanuta asjaolu, et sündmuse õigustatud määratlemine väga tähtsana toob paratamatult kaasa piirangud teenuste osutamise vabadusele, asutamisvabadusele, vabale konkurentsile ja omandiõigusele, mida ka liidu seadusandja ette nägi ning mille puhul ta leidis, et neid õigustab üldisest huvist tulenev eesmärk kaitsta õigust teabele ja vajadus tagada laiale üldsusele juurdepääs nende sündmuste teleülekannetele. Direktiivi 89/552 artiklile 3a kasuliku mõju tagamiseks peab komisjon juhul, kui liikmesriik on sündmuse õiguspäraselt määratlenud väga tähtsana, kontrollima üksnes selle määratlemise niisugust mõju teenuste osutamise vabadusele, asutamisvabadusele, vabale konkurentsile ja omandiõigusele, mis läheb kaugemale mõjust, mis loomuldasa kaasneb selle sündmuse kandmisega nimetatud artikli 3a lõikes 1 ette nähtud loendisse. (vt punktid 16, 17 ja 19–21)

Direktiivi 89/552 teleringhäälingutegevust käsitlevate liikmesriikide teatavate õigus- ja haldusnormide kooskõlastamise kohta, artikli 3a rakendamisel on väga lai kaalutlusruum siseriiklikul ametiasutusel, kelle pädevuses on sündmuse määratlemine ühiskonna väga tähtsana, eesmärgiga määrata kindlaks selle sündmuse teleülekande eest vastutavad organisatsioonid. Kuigi on tõsi, et sarnaselt liidu õigusaktide vastuvõtjatelt nõutavaga peab see ametiasutus märkima põhjused, mille tõttu on sündmus määratletud väga tähtsana, et ühest küljest oleks huvitatud isikutel võimalik mõista võetud meetme põhjusi, et oma õigusi kaitsta ja teisest küljest komisjonil ja kohtul teostada kontrolli, ei ole selle eesmärgi saavutamiseks vajalik, et nimetatud ametiasutus esitaks konkreetsed põhjused, miks ta ei järginud teatavate nõuandvate organite või ametnike arvamusi, samas kui ta ei olegi kohustatud neid arvamusi järgima. Siinkohal ei ole tähtsust asjaolul, et tegemist on paljude sama lähenemist pooldavate nõuandvate organite või ametnike arvamustega. (vt punktid 24–26)

Liidu seadusandja ei soovinud öelda, et Euroopa jalgpallimeistrivõistlused (EURO) direktiivi 97/36, millega muudetakse direktiivi 89/552 teleringhäälingutegevust käsitlevate liikmesriikide teatavate õigus- ja haldusnormide kooskõlastamise kohta, põhjenduse 18 tähenduses on piiratud üksnes finaalturniiriga ning et need kujutavad endast ühte ja jagamatut sündmust. Vastupidi, Euroopa meistrivõistlusi jalgpallis tuleb käsitada sündmusena, mis on põhimõtteliselt jagatav erinevateks mängudeks või etappideks, millest kõik ei kvalifitseeru tingimata väga tähtsaks sündmuseks. (vt punkt 38)

Kui pidada silmas, et Euroopa jalgpallimeistrivõistluste (EURO) finaalturniiri ei saa õiguspäraselt tervikuna kanda väga tähtsate sündmuste loendisse, arvestamata huvi, mida selle turniiri mängud asjaomases liikmesriigis pakuvad, siis ei ole nimetatud liikmesriik vabastatud kohustusest teha komisjonile teatavaks põhjused, mis võimaldavad järeldada, et konkreetselt selle liikmesriigi ühiskonna kontekstis kujutab EURO finaalturniir endast ühtainsat sündmust, mida tuleb tervikuna pidada selle ühiskonna jaoks väga tähtsaks, mitte aga üksikute sündmuste kogumiks, mida saab jagada erineva tasemega huvi pakkuvateks mängudeks. (vt punkt 44)

Õigusnormi rikkumine Üldkohtu poolt ei too kaasa vaidlustatud kohtuotsuse tühistamist, kui ilmneb, et selle resolutsioon on põhjendatud teiste õiguslike argumentidega. (vt punktid 47 ja 63)

Selleks et komisjon saaks teostada oma kontrollipädevust, võivad põhjendused, mille tõttu liikmesriik määratles sündmuse väga tähtsana direktiivi 89/552 teleringhäälingutegevust käsitlevate liikmesriikide teatavate õigus- ja haldusnormide kooskõlastamise kohta artikli 3a tähenduses, olla lühidad, tingimusel et need on asjakohased. Seetõttu ei saa ka nõuda, et liikmesriik esitaks asjaomastest meetmetest teatades üksikasjalikke ja arvulisi andmeid iga sündmuse või sündmuse osa kohta, millest komisjonile teatatakse. Kui komisjonil on tema käsutuses olevate andmete põhjal kahtlusi teatava sündmuse väga tähtsana määratlemise suhtes, siis peab ta pärima selgitusi sündmuse sellisena määratlenud liikmesriigilt. (vt punktid 48 ja 49)

Vt otsuse tekst. (vt punkt 65)

Vt otsuse tekst. (vt punkt 68)

Vt otsuse tekst. (vt punktid 76, 80 ja 103)

Üldkohtu põhjendus võib olla tuletatav, tingimusel et see võimaldab huvitatud isikutel saada teada põhjused, miks Üldkohus nende argumentidega ei nõustunud, ning annab Euroopa Kohtule piisavalt pidepunkte oma kontrolli teostamiseks. Täpsemalt ei pea Üldkohus vastama poole esitatud argumentidele, mis ei ole piisavalt selged ja täpsed, juhul kui neid ei ole käsitletud teiste arutluskäikude raames ning kui nende toetuseks ei ole esitatud eraldi argumente. (vt punkt 91)

Mis puudutab Euroopa jalgpallimeistrivõistluste (EURO) finaalturniiri kvalifitseerimist liikmesriigi ühiskonna jaoks väga tähtsaks sündmuseks ja sellega kaasnevat võimatust kanda see sündmus ainuõiguste alusel üle tasulisi kanaleid haldavate ringhäälinguorganisatsioonide poolt, siis tuleneb Euroopa jalgpalliliidu (UEFA) omandiõiguse riive juba direktiivi 85/552 teleringhäälingutegevust käsitlevate liikmesriikide teatavate õigus- ja haldusnormide kooskõlastamise kohta artiklist 3a ning see riive võib põhimõtteliselt olla õigustatud eesmärgiga kaitsta õigust teabele ja tagada üldsusele laialdane juurdepääs väga tähtsate sündmuste teleülekannetele. Teisalt, võttes arvesse, et asjassepuutuv liikmesriik on õiguspäraselt määratlenud kõik EURO finaalturniiri mängud väga tähtsa sündmusena, siis peab komisjon üksnes uurima selle määratlemise sellist mõju UEFA omandiõigusele, mis läheb kaugemale mõjust, mis paratamatult kaasneb selle sündmuse kandmisega nimetatud asutuste poolt määratletud sündmuste loendisse. (vt punkt 102)